Pika se je srečala s svojo ambasadorko

Častna pokroviteljica 26. Pikinega festivala Katarina Čas je včeraj obiskala Velenje – Festival je v prvih dneh obiskalo že več kot deset tisoč ljudi – Danes bo v Pikini deželi sprejem prvošolcev, jutri pa zaključek Pikine bralne značke z Adijem Smolarjem

Pika Nogavička za ambasadorko največjega otroškega festivala v Sloveniji vsako leto izbere močno, pogumno, prijazno žensko – prav takšno, kakršna je Pika sama, da ji lahko pomaga ponesti sporočilo Pikinega festivala širom sveta: otroke je treba spoštovati, jim dovoliti, da raziskujejo svet, da se učijo na zabaven način, jih razumeti, se od njih tudi učiti, predvsem pa jih moramo imeti radi. Tako je častna pokroviteljica 26. Pikinega festivala postala televizijska voditeljica in igralka Katarina Čas, ki je včeraj obiskala Pikino deželo.

Katarina si je v spremstvu Pike, visokih policajev in gusarja, ki ji je takoj narisal pike na lička, ogledala več kot sto ustvarjalnih delavnic, splezala v veliki indijanski šotor in malim Pikam podelila nekaj avtogramov ter v čarobnem gozdičku poznavala kraljestvo živali. Sprehodila se je še do stojnic, umetniških četrti, kjer si je ogledala malo lutkovno predstavo, z balkona vile Čira-Čara pa se je razgledala nad živahnim dogajanjem. Med svojim obiskom je Pikina ambasadorka povedala, da je na Pikinem festivalu prvič, ne pa tudi zadnjič. Dodala je še, da je pozitivno presenečena nad organizacijo festivala in velikim prizoriščem, kjer se rajanje dogaja. Posladkala se je s Pikino Čalapinko in domov odnesla čisto svojega Ficka. Še prej pa je na večernem pogovoru v Domu kulture govorila o svoji vezi z Velenjem, dogodivščinah s snemanj filmov, kako je v otroštvu risala Piko in se za pusta največkrat spremenila prav v Piko Nogavičko. Katarina Čas je nato s podpisom še uradno postala 26. častna pokroviteljica Pikinega festivala, Pika pa je Katarini podarila podpisano tablico in lutko Piko iz blaga, ko pohvalila in ji povedala, da naj svojo pozitivno Pikino energijo deli še naprej ter naj Piko pogosteje obišče.

Danes sta Pikino deželo obiskala tudi Peter Prevc in Jan Špik, močna športnika, a vseeno ne dovolj, da bi kot Pika dvignila konja Alfreda. Ob 17.30 bo začasni nežupan Mestne občine Velenje Bojan Kontič sprejel prvošolčke, ob 18.00 pa bo na Kapitanovem odru – osrednjem prizorišču v Pikini deželi – nastopala Manca Špik.

Jutri ob 17.00 bo knjižno četrt obiskal Adi Smolar, ki bo s pesmijo in kitaro pozdravil vse Pikine bralce na zaključku Pikine bralne značke.